Et tog, der kører med sveller, sidder fast ved Lindholm Station.

Sporarbejdet nord for Limfjorden er sat på et ufrivilligt standby, efter at en af de maskiner, der udfører arbejdet blev afsporet natten til fredag. Det er et tog, der transporterer sveller under sporarbejdet, som nu sidder fast ved Lindholm Station. Toget kørte ud af det forkerte spor, hvor der ikke var lagt skinner, og derfor blev den tunge maskine afsporet. Da maskinen vejer 52 tons er den ikke sådan lige til at trække fri. Der er nået en kran frem til Lindholm Station, og man venter nu på en anden kran, så maskinen kan blive løftet fri. Opdateret 16.21: Fredag eftermiddag er det lykkedes at få toget tilbage på ret køl. Dermed burde sporarbejdet kunne fortsætte som hidtil planlagt. Sporarbejdet forventes at kunne genoptages lørdag.